ทำความรู้จักดัชเชสทั้งหมดของราชวงศ์อังกฤษในปัจจุบัน พร้อมข้อพึงปฏิบัติต่างๆ ที่สมาชิกใหม่ของราชวงศ์ควรรู้
นับตั้งแต่วันที่ 19 พฤษภาคมที่ผ่านมา หลังจากพิธีเสกสมรสระหว่างเจ้าชายแฮร์รีและเมแกน มาร์เคิล เสร็จสิ้นลง ทั้งสองพระองค์จะเป็นที่รู้จักกันในนามดยุกและดัชเชสแห่งซัสเซ็กซ์ ซึ่งเป็นพระยศใหม่ที่ได้รับพระราชทานจากสมเด็จพระราชินีนาถเอลิซาเบธที่ 2 โดยเมแกนเป็นดัชเชสพระองค์ใหม่แห่งราชบัลลังก์อังกฤษ และเป็นดัชเชสพระองค์แรกที่มีเชื้อสายแอฟริกัน-อเมริกันเรื่องราวของเมแกนทำให้คำว่า ดัชเชส กลับขึ้นมาอยู่ในความสนใจของสื่อต่างๆ และผู้คนทั่วโลกอีกครั้งในช่วงเวลานี้ ปัจจุบันราชวงศ์วินด์เซอร์ของอังกฤษมีผู้ดำรงตำแหน่ง ดัชเชส ทั้งหมดกี่พระองค์ แต่ละพระองค์มีใครบ้าง THE STANDARD จึงได้รวบรวมพระฉายาลักษณ์ของดัชเชสทั้งหมดในราชวงศ์อังกฤษไว้ ณ ที่นี้แล้วคามิลลา ดัชเชสแห่งคอร์นวอล (Camilla Duchess of Cornwall)พระนามเดิม: คามิลลา โรสแมรี แชนด์ หรือคามิลลา ปาร์กเกอร์ โบลส์ ประสูติ: 17 กรกฎาคม 1947 (70 พรรษา) สัญชาติ: อังกฤษฐานันดรศักดิ์: ทรงเป็นพระวรชายาพระองค์ที่ 2 ในเจ้าชายชาร์ล เจ้าชายแห่งเวลส์ มกุฎราชกุมารแห่งราชวงศ์อังกฤษ ซึ่งมีพระยศเป็นพระมารดาเลี้ยงในเจ้าชายวิลเลียม ดยุกแห่งเคมบริดจ์ และเจ้าชายแฮร์รี ดยุกแห่งซัสเซ็กซ์ รัชทายาทลำดับที่ 2 และลำดับที่ 6 แห่งราชบัลลังก์นี้ โดยการดำรงพระอิสริยยศ ดัชเชสแห่งคอร์นวอล นี้เกิดขึ้นหลังจากการอภิเษกสมรสกับเจ้าชายชาร์ล ซึ่งมกุฎราชกุมารจะดำรงพระอิสริยยศ ดยุกแห่งคอร์นวอล ไปด้วยโดยปริยาย พระองค์เคยสมรสมาแล้วหนึ่งครั้งกับแอนดรูว์ ปาร์กเกอร์ โบลส์ อดีตนายทหารระดับสูงของอังกฤษ ก่อนที่จะแยกทางกันในปี 1995แคเธอรีน ดัชเชสแห่งเคมบริดจ์ (Catherine Duchess of Cambridge)พระนามเดิม: แคเธอรีน เอลิซาเบธ มิดเดิลตัน ประสูติ: 9 มกราคม 1982 (36 พรรษา)สัญชาติ: อังกฤษฐานันดรศักดิ์: ทุกคนคงจะคุ้นหน้าคุ้นตาของดัชเชสพระองค์นี้กันเป็นอย่างดี พระองค์ทรงเป็นพระชายาในเจ้าชายวิลเลียม ดยุกแห่งเคมบริดจ์ อีกทั้งยังทรงเป็นพระมารดาในเจ้าชายจอร์จ เจ้าหญิงชาร์ลอตต์ และเจ้าชายหลุยส์ รัชทายาทลำดับที่ 3 4 และ 5 ตามลำดับ พระองค์เป็นที่น่าจับตามองของสื่อต่างๆ ทั่วโลก อีกทั้งยังเคยได้รับการจัดอันดับให้เป็น 1 ใน 100 ผู้หญิงที่ทรงอิทธิพลมากที่สุดในโลกของนิตยสาร Time ถึง 2 ปีซ้อนในปี 2012 และ 2013 ซึ่งพระองค์มักจะเป็นผู้เผยแพร่พระฉายาลักษณ์ของบรรดาพระโอรสและพระธิดาในพระอิริยาบถต่างๆ ในโอกาสสำคัญเสมอๆเมแกน ดัชเชสแห่งซัสเซ็กซ์ (Meghan Duchess of Sussex)พระนามเดิม: ราเชล เมแกน มาร์เคิล ประสูติ: 4 สิงหาคม 1981 (36 พรรษา)สัญชาติ: แอฟริกัน-อเมริกันฐานันดรศักดิ์: ทรงเป็นพระชายาในเจ้าชายแฮร์รี ดยุกแห่งซัสเซ็กซ์ ซึ่งถือเป็นสมาชิกใหม่พระองค์ล่าสุดของราชวงศ์นี้ โดยเรื่องราวความรักของพระองค์ได้รับความสนใจจากสื่อต่างๆ ทั่วโลก แม้จะถูกกดดันจากกระแสวิพากษ์วิจารณ์ต่างๆ มากมายทั้งเรื่องเชื้อชาติ สีผิว เคยผ่านการสมรสมาแล้ว หรือแม้แต่เติบโตมาจากครอบครัวที่อาจไม่สมบูรณ์พร้อม แต่สิ่งต่างๆ เหล่านี้ก็ไม่อาจขวางกั้นความรักของทั้งสองพระองค์ได้ ชีวิตรักบทใหม่ของทั้งคู่ได้เริ่มต้นขึ้นแล้ว โดยดัชเชสแห่งซัสเซ็กซ์เป็นอดีตนักแสดงหญิงชาวอเมริกันคนที่ 2 ต่อจาก เกรซ เคลลี หรือเจ้าหญิงเกรซแห่งโมนาโก ที่ได้เข้าพิธีเสกสมรสกับเชื้อพระวงศ์ในยุโรป นับตั้งแต่ปี 1956บริจิตต์ ดัชเชสแห่งกลอสเตอร์ (Birgitte Duchess of Gloucester)พระนามเดิม: บริจิตต์ อีวา เฮนริกเซน ประสูติ: 20 มิถุนายน 1946 (71 พรรษา)สัญชาติ: เดนมาร์กฐานันดรศักดิ์: ทรงเป็นพระชายาในเจ้าชายริชาร์ด ดยุกแห่งกลอสเตอร์ รัชทายาทลำดับที่ 25 แห่งราชวงศ์วินด์เซอร์ ซึ่งเป็นหนึ่งในพระราชนัดดา (หลาน) ในพระเจ้าจอร์จที่ 5 อดีตพระมหากษัตริย์แห่งอังกฤษและเครือจักรภพสองพระองค์ก่อนหน้า ก่อนที่สมเด็จพระราชินีนาถเอลิซาเบธที่ 2 จะเสด็จขึ้นครองราชย์ (ซึ่งเป็นพระราชบุตรที่ประสูติจากพระโอรสพระองค์ที่ 4 จากทั้งหมด 6 พระองค์) โดยดยุกและดัชเชสแห่งกลอสเตอร์มีพระโอรสและพระธิดาทั้งหมด 3 พระองค์คือ อเล็กซันเดอร์ วินด์เซอร์ เอิร์ลแห่งอัสเตอร์ เลดี้ดาวีนา ลิวอิส และเลดี้โรส กิลแมน Photo:www.pinterest.comแคทเธอรีน ดัชเชสแห่งเคนต์ (Katharine Duchess of Kent)พระนามเดิม: แคทเธอรีน ลูซี แมรี วอร์สลีย์ ประสูติ: 22 กุมภาพันธ์ 1933 (85 พรรษา)สัญชาติ: อังกฤษฐานันดรศักดิ์: ทรงเป็นพระชายาในเจ้าชายเอ็ดเวิร์ด ดยุกแห่งเคนต์ รัชทายาทลำดับที่ 35 ซึ่งเป็นหนึ่งในพระราชนัดดา (หลาน) ในพระเจ้าจอร์จที่ 5 (ที่ประสูติจากพระโอรสพระองค์ที่ 5 จากทั้งหมด 6 พระองค์) ทรงมีพระโอรสและพระธิดาร่วมกัน 3 พระองค์คือ จอร์จ วินด์เซอร์ เอิร์ลแห่งเซนต์แอนดรูว์ เลดี้เฮเลน เทเลอร์ และลอร์ดนิโคลัส วินด์เซอร์ แต่ทั้ง 3 พระองค์อาจไม่มีสิทธิ์ในการสืบราชบัลลังก์อังกฤษ เนื่องจากแคทเธอรีน ดัชเชสแห่งเคนต์ ตัดสินพระทัยหันมานับถือศาสนาคริสต์นิกายโรมันคาทอลิกภายหลัง ซึ่งตามพระราชบัญญัติการสืบสันตติวงศ์ (The Act of Settlement 1701) ระบุว่าผู้ที่นับถือศาสนาคริสต์นิกายโรมันคาทอลิก รวมทั้งผู้สืบสกุลจะไม่มีสิทธิ์ในราชบัลลังก์อังกฤษซาราห์ ดัชเชสแห่งยอร์ก (Sarah Duchess of York)พระนามเดิม: ซาราห์ มาร์กาเร็ต เฟอร์กูสัน ประสูติ: 15 ตุลาคม 1959 (58 พรรษา)สัญชาติ: อังกฤษฐานันดรศักดิ์: ทรงเป็นอดีตพระชายาในเจ้าชายแอนดรูว์ ดยุกแห่งยอร์ก พระราชบุตรพระองค์ที่ 3 ในสมเด็จพระราชินีนาถเอลิซาเบธที่ 2 และเจ้าชายฟิลิป ดยุกแห่งเอดินบะระ ก่อนที่จะหย่าร้างกันในปี 1996 ซึ่งซาราห์จะยังคงดำรงพระยศดัชเชสแห่งยอร์กแต่เพียงในนามต่อไป แต่จะไม่มีฐานันดรใดๆ ในราชสำนักอังกฤษอีก ซึ่งพระธิดาของพระองค์คือ เจ้าหญิงเบียทริซแห่งยอร์ก และเจ้าหญิงยูจินีแห่งยอร์ก รัชทายาทลำดับที่ 8 และ 9 ต่อจากพระบิดา หากเป็นไปตามหมายกำหนดการเดิม เจ้าหญิงยูจินีแห่งยอร์ก จะเข้าพิธีเสกสมรสกับ แจ็ค บรูกส์แบงก์ แฟนหนุ่มของพระองค์ ในวันที่ 12 ตุลาคมนี้ ที่โบสถ์เซนต์จอร์จ ในพระราชวังวินด์เซอร์ โบสถ์แห่งเดียวกันกับที่จัดงานพิธีเสกสมรสระหว่างเจ้าชายแฮร์รีและเมแกน มาร์เคิลกฎเคร่งครัดสำหรับดัชเชสและสมาชิกแห่งราชวงศ์อังกฤษในปัจจุบันราชวงศ์อังกฤษมีผู้ดำรงตำแหน่งดัชเชสถึง 5 พระองค์ ซึ่งผู้ที่จะดำรงตำแหน่งนี้ต้องปฏิบัติตามกฎระเบียบที่พึงปฏิบัติต่างๆ อะไรบ้าง โดยเฉพาะเมแกน มาร์เคิล ในฐานะสมาชิกใหม่ของราชวงศ์อังกฤษ ราชวงศ์ที่ขึ้นชื่อว่าเคร่งครัดและอนุรักษนิยมมากที่สุดราชวงศ์หนึ่งของโลกบรรดาเชื้อพระวงศ์ผู้หญิงทุกพระองค์จะต้องถอนสายบัวต่อหน้าพระพักตร์ของสมเด็จพระราชินีนาถเอลิซาเบธที่ 2 อีกทั้งยังจะต้องแต่งกายด้วยฉลองพระองค์ที่เหมาะสม และไม่แสดงความรักต่อกันในพื้นที่สาธารณะ โดยเมแกนและเจ้าชายแฮร์รีจะต้องเดินตามหลังดยุกและดัชเชสแห่งเคมบริดจ์ทุกครั้งขณะที่ปฏิบัติพระกรณียกิจ ซึ่งถือเป็นกฎตามลำดับสืบสันตติวงศ์ของราชวงศ์อังกฤษ Photo: www.instagram.comโดยสมาชิกราชวงศ์จะไม่ได้รับอนุญาตให้ใช้สื่อโซเชียลมีเดียใดๆ และจะต้องใช้แอ็กเคานต์อย่างเป็นทางการของสำนักพระราชวังเคนซิงตัน (@KensingtonRoyal) เท่านั้น อีกทั้งยังห้ามถ่ายรูปเซลฟี รวมถึงห้ามแจกลายเซ็นเพื่อป้องกันการถูกปลอมแปลง ทำให้เมแกนต้องยุติเส้นทางการเป็นนักแสดงมืออาชีพ และปิดแอ็กเคานต์อินสตาแกรมและทวิตเตอร์ที่มียอดผู้ติดตามรวมกันหลายล้านคนลงในที่สุดPhoto: www.instagram.comนอกจากนี้สมาชิกราชวงศ์ทั้งหมดจะได้รับการเอาใจใส่เรื่องอาหาร ซึ่งทุกพระองค์จะไม่ได้รับอนุญาตให้เสวยสัตว์น้ำที่มีกระดอง เนื่องจากเสี่ยงติดเชื้อโรคได้ง่าย และถูกจัดให้อยู่ในหมวดอาหารที่เป็นพิษมากกว่าประเภทอื่นๆ อีกทั้งยังควรหลีกเลี่ยงอาหารที่ไม่ปรุงสุก รสจัด หรือนำเข้ามาจากต่างแดน และที่สำคัญคือห้ามดื่มน้ำจากก๊อกน้ำในต่างประเทศเพื่อสุขอนามัยที่ดี ทั้งนี้ดัชเชสทุกพระองค์ยังมีพระภารกิจที่จะต้องแบ่งเบาภาระงานของดยุกผู้เป็นพระสวามีในพระองค์ในนามราชวงศ์อังกฤษอีกด้วยPhoto: www.instagram.comล่าสุด สำนักพระราชวังเคนซิงตันได้เผยแพร่ภาพล่าสุดของเจ้าชายแฮร์รี-เมแกน ดยุกและดัชเชสแห่งซัสเซ็กซ์ พร้อมสมาชิกราชวงศ์พระองค์อื่นๆ รวมถึงโดเรีย แรกแลนด์ แม่ของเมแกน เด็กถือชายกระโปรงและเพื่อนเจ้าสาวตัวน้อยทั้ง 10 คนในพิธีเสกสมรสครั้งที่ผ่านมาPhoto: www.instagram.comอ้างอิง:
ดัชเชสแห่งซัสเซ็กซ์ ทรงเป็นดัชเชสพระองค์ล่าสุดแห่งราชวงศ์วินด์เซอร์ ปัจจุบันมีผู้ดำรงพระยศดัชเชสทั้งหมด 5 พระองค์ และมี 1 พระองค์ดำรงพระยศนี้แต่เพียงในนามสมาชิกราชวงศ์จะไม่ได้รับอนุญาตให้ใช้สื่อโซเชียลมีเดียใดๆ โดยจะต้องใช้แอ็กเคานต์อย่างเป็นทางการของสำนักพระราชวังเคนซิงตัน (@KensingtonRoyal) เท่านั้น อีกทั้งยังห้ามถ่ายรูปเซลฟี รวมถึงห้ามแจกลายเซ็นเพื่อป้องกันการถูกปลอมแปลง